মধ্যপ্রদেশের হাইকোর্টের বিচারপতির বিরুদ্ধে যৌন হেনস্থার অভিযোগ নিয়ে মুখ খুললেন কেন্দ্রীয় আইনমন্ত্রী রবিশঙ্কর প্রসাদ। সংসদের বাইরে মঙ্গলবার তিনি বলেন, “সংবাদমাধ্যম থেকে জেনেছি মধ্যপ্রদেশের অতিরিক্ত দায়রা মহিলা বিচারককে যৌন হয়রানি করেছেন হাইকোর্টের বিচারপতি। এমন ঘটনা দুঃখজনক এবং দুর্ভাগ্যজনক।” বিষয়টিকে স্পর্শকাতর আখ্যা দিয়ে তিনি বলেন, দেশের প্রধান বিচারপতি এতে হস্তক্ষেপ করেছেন, এটাই স্বস্তির। প্রসাদের মন্তব্য, “ভারতের নাগরিক হিসেবে আমি চাই বিষয়টি নিয়ে স্বচ্ছ এবং নিরপেক্ষ তদন্ত হোক। অভিযোগ প্রমাণিত হলে মাননীয় প্রধান বিচারপতি নিশ্চয়ই যথাযথ ব্যবস্থা নেবেন।” লোকসভায় মঙ্গলবার এই ঘটনাটি উল্লেখ করেন বিজেপি মুখপাত্র মীনাক্ষী লেখি। জিরো আওয়ারে তিনি বলেন, এই ঘটনাটি উদ্বেগজনক। বিচারব্যবস্থার মধ্যেও এক জন মহিলা নিরাপদ নন। এক মহিলার জীবনের অধিকার, কাদের অধিকারে হস্তক্ষেপ করা হয়েছে। সংসদ এবং আইনি মহলে এর সমালোচনা হওয়া উচিত। বিজেপি-র বিধানসভা ঘেরাও অভিযান ঘিরে উত্তেজনা ছড়াল রাঁচিতে। অভিযোগ, বিক্ষোভকারীদের হঠাতে লাঠিচার্জ করে পুলিশ। ছোঁড়া হয় কাঁদানে গ্যাস। গ্যাসের শেল ফেটে জখম হন এক দলীয় সমর্থক। তাঁকে হাসপাতালে ভর্তি করা হয়। প্রতিবাদে আগামিকাল ‘কালা দিবস’ পালনের ডাক দেওয়া হয়েছে। সরকারের ‘জন-বিরোধী’ কাজকর্মের বিরুদ্ধে আজ বিধানসভা ঘেরাও করার কর্মসূচি নিয়েছিল বিজেপি। বর্ষাকালীন অধিবেশনের জন্য এ দিন বিধানসভায় হাজির ছিলেন মুখ্যমন্ত্রী হেমন্ত সোরেন-সহ রাজ্য মন্ত্রিসভার অন্য সদস্যরা। দুপুরে শহরের বিরসা চকে জড়ো হন বিজেপি নেতা-কর্মী-সমর্থকরা। বিধানসভার দিকে এগোতে গেলে পুলিশ তাঁদের বাধা দেয়। বিধানসভা চত্বরে যাওয়ার এইচইসি গেট বন্ধ করে দেওয়া হয়। রাঁচির এসপি (সদর) অনুপ বিথরে জানান, বিজেপি সমর্থকরা ওই গেট টপকাতে গেলে পুলিশ বাধা দেয়। তাতে কাজ না-হওয়ায় লাঠি চালানো হয়। তার পরই বিজেপি নেতাদের সঙ্গে পুলিশের ধস্তাধ্বস্তি শুরু হয়। উন্মত্ত জনতাকে হঠাতে কাঁদানে গ্যাস ছোঁড়া হয়। বিজেপি-র অভিযোগ, গ্যাসের শেল ফেটে দেওঘরের এক দলীয় কর্মী গুরুতর জখম হন। স্থানীয় নার্সিংহোমে তাঁকে ভর্তি করা হয়েছে। রহস্যজনক ভাবে নিখোঁজ হয়ে গেল হাঁসখালির তৃতীয় শ্রেণির এক ছাত্র। সোমবার বিকেলে স্কুল থেকে বাড়ি ফিরে সামনের রাস্তায় খেলা করছিল সে। সন্ধ্যা থেকে নিখোঁজ হয়ে যায়। রাতেই তার জেঠার মোবাইলে ফোন করে মুক্তিপণ চাওয়া হয়েছে বলে থানায় অভিযোগ জানিয়েছে বালকের পরিবার। নদিয়া জেলার পুলিশ সুপার অর্ণব ঘোষ বলেন, ‘‘ওই বালকের সন্ধানে তদন্ত চলছে।’’ আগামী ৯ সেপ্টেম্বরের মধ্যে দিল্লি বিধানসভা ভাঙার বিষয়ে কেন্দ্রকে চূড়ান্ত সিদ্ধান্ত নিতে বলল সুপ্রিম কোর্ট। মঙ্গলবার সুপ্রিম কোর্টের পাঁচ সদস্যের একটি সাংবিধানিক বেঞ্চ বলে, “একটা রাজনৈতিক দল বলছে তারা সরকার গড়তে চায় না। অন্য একটি দল বলছে তাদের পক্ষে সম্ভব নয়। তৃতীয় দলের সরকার গঠনের ক্ষমতাই নেই। আর কত দিন দিল্লিবাসী এই পরিস্থিতিতে থাকবে? তাদের করের পয়সায় বিধায়কেরা মাস মাইনে পাচ্ছেন অথচ কেউ কোনও কাজ করছেন না। এ ভাবে দীর্ঘদিন চলতে পারে না।” দিল্লির মুখ্যমন্ত্রী পদ থেকে আম আদমি পার্টি নেতা অরবিন্দ কেজরীবাল ইস্তফা দিয়েছিলেন চলতি বছরের ১৭ ফেব্রুয়ারি। তখন রাষ্ট্রপতি শাসন জারি করা হয় দিল্লিতে। তার পর কেটে গিয়েছে পাঁচ মাস। এই দীর্ঘ সময়ে দিল্লিতে সরকার গঠনের জন্য কেন্দ্র কী কী পদক্ষেপ করেছে সে কথাও এ দিন জানতে চেয়েছে শীর্ষ আদালত। প্রিয়ঙ্কাকে কংগ্রেসের নেতৃত্বে নিয়ে আসার দাবি উঠেছিল আগেই। লোকসভা ভোটে বিপর্যয়ের পরে রাহুলের নেতৃত্ব নিয়ে যখন প্রশ্ন উঠছে, তখন দলের নিচুতলা থেকে এমন প্রস্তাব তোলা হচ্ছিল। এ বার একই দাবি তুললেন গাঁধী পরিবারের ঘনিষ্ঠ নেতা, অস্কার ফার্নান্ডেজ। তাঁর মতে, “এখনই প্রিয়ঙ্কা বঢরাকে সামনে নিয়ে আসার সময়। তা হলে দল অনেক লাভবান হবে।” তাঁর এই প্রস্তাব কি রাহুলের নেতৃত্বের প্রতি অনাস্থা? অস্কার যদিও তা মানতে চাননি। বরং বলেছেন, সনিয়া গাঁধী বা রাহুল তো আছেনই, প্রিয়ঙ্কা এলে নেতৃত্ব আরও শক্তিশালী হবে। চার বছর পর ফের এক মঞ্চে মুলায়ম সিংহ যাদব ও সমাজবাদী পার্টির বহিষ্কৃৃত সাংসদ অমর সিংহ। লখনউয়ে সমাজবাদী নেতা প্রয়াত জনেশ্বর মিশ্রের নামাঙ্কিত একটি পার্কের উদ্বোধন অনুষ্ঠানে হাজির ছিলেন দু’জনে। যা নিয়ে কৌতূহলের সৃষ্টি হয়েছে। অমর জানিয়েছেন, মুলায়মের আমন্ত্রণেই অনুষ্ঠানে যোগ দিয়েছেন তিনি। এর সঙ্গে রাজনীতির কোনও সম্পর্ক নেই। সমাজবাদী পার্টিতে ফেরার কোনও পরিকল্পনাও তাঁর নেই। তবে এই মঞ্চ থেকেই অমর নিজেকে ‘মুলায়মবাদী’ আখ্যা দিয়ে জল্পনা আরও বাড়িয়ে দিয়েছেন। তাঁর উপরে ভারতের মানুষের অনেক প্রত্যাশা, প্রধানমন্ত্রী নরেন্দ্র মোদীর সঙ্গে দেখা করে এমনই বললেন উস্তাদ আমজাদ আলি খান। শিল্প ও সংস্কৃতি জগতের পাশে থাকতে অনুরোধ করলেন প্রধানমন্ত্রীকে। আমজাদের সঙ্গে ছিলেন তাঁর দুই পুত্র আমান আলি খান ও আয়ান আলি খান। সব মিলিয়ে সাক্ষাৎ-পর্ব অসাধারণ ছিল বলে পরে জানিয়েছেন সরোদ-শিল্পী। —নিজস্ব চিত্র